भारत इस समय भयानक आर्थिक मुश्किलें झेल रहा है. पिछले हफ्तों में मुद्रा बाजार में रुपये की दर तेजी से गिरी है, जिसका असर अर्थव्यवस्था के विभिन्न क्षेत्रों पर पड़ रहा है. कुछ आर्थिक विशेषज्ञ 1991 जैसी स्थिति के पैदा होने की बात कर रहे हैं, जब भारत के लिए भुगतान संकट पैदा हो गया था. भारत का विदेश व्यापार संतुलन घाटे में चल रहा है और उसके आयात और निर्यात का अंतर करीब 80 अरब डॉलर हो गया है. रुपये को सहारा देने के लिए सरकार को ऐसे कदम उठाने पर बाध्य होना पड़ा है, जिसका असर देश में होने वाले निवेश पर भी पड़ रहा है.